El secretari general de l'Esport i de l'Activitat Física, Gerard Figueras, ha assistit avui, al costat del conseller de Territori i Sostenibilitat, Damià Calvet, a la inauguració oficial del nou edifici social del Club Nàutic Vilanova (CNV), una obra que culmina una renovació històrica de les instal·lacions de l'entitat i que suposa un edifici de referència a la façana marítima de Vilanova i la Geltrú.
El president del Club Nàutic Vilanova, Jaume Ballbé, ha estat l'amfitrió de l'acte, en el qual també hi han estat presents l'alcaldessa de Vilanova i la Geltrú, Olga Arnau, així com representants de la Generalitat de Catalunya, Ports de la Generalitat, l'Ajuntament de Vilanova i la Geltrú, el Consell Comarcal del Garraf i altres organismes, entitats i empreses vinculades a la façana marítima de la ciutat i al club.
El nou edifici, conjuntament amb la remodelació dels vestidors i l'ampliació de l'esplanada esportiva, deixa a l'entitat vilanovina en unes condicions idònies per acollir qualsevol tipus de competició esportiva de primer nivell, fins i tot internacional.
Tot plegat forma part d'un seguit d'objectius estratègics del Club Nàutic Vilanova, que vol convertir-se en un referent del litoral català, obrir el recinte portuari a la ciutat, fomentar l'activitat nàutica i dotar la façana marítima de Vilanova i la Geltrú d'un nou equipament social, cultural, esportiu i gastronòmic.
El nou edifici social ha suposat una inversió de 2,1 milions d'euros, finançat amb recursos propis del CNV.
Aquesta acció forma part del compromís que el Club Nàutic Vilanova va adoptar d'invertir 5 milions d'euros en la renovació de la concessió de l'explotació de la dàrsena esportiva el 2015 fins al 2040 amb Ports de la Generalitat.
Juntament amb la inversió del nou edifici, en aquests moments el club ja porta invertits més de 4 milions d'euros des del 2015.
Gràcies a aquesta concessió es gestionen 800 amarraments de sis a 22 metres, en 14 pantalans.
El nou edifici social del Club Nàutic Vilanova s'ha reconstruït en el mateix indret on hi havia l'antic equipament, però s'ha guanyat un primer pis, on hi ha ubicat el restaurant, que permet unes vistes inèdites i privilegiades de la zona portuària integrada a la façana marítima de Vilanova i la Geltrú, que té el tercer port més important de Catalunya.
La junta directiva actual va plantejar que la nova construcció havia d'obrir el Club a la ciutat, tant visual com físicament.
En aquest sentit, s'han enderrocat un seguit de construccions a l'esplanada esportiva que impedien la vista des del Passeig Marítim.
Es tracta d'un edifici compacte que pràcticament concentra tota edificabilitat del recinte del Club.
Destaca per la seva geometria d'angles rectes i pilars que conformen la seva estructura.
Per completar les inversions acordades, el Club Nàutic Vilanova també realitzarà la renovació de la tanca perimetral del seu recinte.
Els 600 socis i sòcies del Club podran gaudir a partir d'ara un saló social exclusiu a la planta baixa de l'edifici, que també incorpora les oficines, espai de formació i un altre d'actes.
Tota la planta baixa és modulable i permetrà acollir esdeveniments de gran i petit format, bé siguin de l'entitat o de fora.
Per últim, la planta baixa també dedica una gran atenció a l'activitat d'Escola de Vela, per on passen 2.000 escolars en programes diferents com l'Esport Blau Escolar, possible gràcies a un conveni amb la Secretaria General de l'Esport i de l'Activitat Física i la Federació Catalana de Vela.
A part, l'espai formatiu del Club també es dedica a totes les ofertes d'estiu i de cursos de tots els nivells i edats.
En el torn de parlaments, Gerard Figueras, ha parlat de la història del Club Nàutic, lligada sempre a la història de la ciutat.
"Avui aquesta història guanya en qualitat", ha dit, afegint que "aquest edifici dignifica aquesta porta de la Mediterrània que és Vilanova i la Geltrú".
Per la seva banda, el conseller Damià Calvet ha mostrat el seu convenciment que "des de l'administració hem de crear les condicions que permetin que l'empenta de la societat tiri endavant", apostant per la col·laboració publico-privada.
El president del Club Nàutic Vilanova, Jaume Ballbé, ha explicat les dificultats que han hagut de superar com a entitat en la gestió, i també l'aposta per l'activitat nàutica que estan duent a terme, i ha dit que "ara ens queda per fer la cosa més difícil: consolidar el Club, integrar-lo encara més a la ciutat i rejovenir-lo".
Finalment, l'alcaldessa Olga Arnau ha ressaltat el fet que el nou equipament estigui més integrat al port i més obert a la ciutat, i ha aplaudit la iniciativa de persones i entitats com el Nàutic "que treballen pel bé comú, que fan un pas endavant i que tiren endavant un projecte que podem gaudir tots".